Bathabile Dlamini skuldig aan meineedBathabile Dlamini (Foto: Facebook) Bathabile Dlamini, voormalige minister van maatskaplike werk, is Woensdag skuldig bevind aan meineed. Dlamini het vroeër vandag in die Johannesburgse landdroshof verskyn waar landdros Betty Khumalo haar uitspraak gelewer het. Die oudminister se skuldigbevinding volg nadat sy onskuldig gepleit het op aanklag van valse getuienis in 2018 voor die Konstitusionele Hof. Sy het deurgaans volgehou dat indien sy wel valse getuienis afgelê het, sy dit onwetend gedoen het. Die aanklag hou verband met haar getuienis tydens ŉ ondersoek wat destyds deur die hoogste hof gelas is oor haar rol in die sogenaamde maatskapliketoelae-krisis van 2017. Maroela Media het vroeër berig Dlamini het misluk in haar plig om te verseker dat die Suid-Afrikaanse Agentskap vir Maatskaplike Sekerheid (Sassa) behoorlik in staat was om die betaling van toelae oor te neem. Sassa moes die betalings behartig nadat ŉ ongeldige kontrak met Cash Paymaster Services beëindig is. Regter Bernard Ngoepe, wat in 2018 die ondersoek gelei het, het in sy verslag bevind die minister het nie net haar plig versaak nie, maar ook versuim om bepaalde inligting aan die hof bekend te maak weens vrees dat sy in haar persoonlike hoedanigheid vir die krisis aanspreeklik gehou kan word. Vervolging is daarna ingestel. Dlamini het verlede jaar die landdros genader om die saak ter syde te stel. Sy het aangevoer dat die staat geen bewyse het dat sy onder eed gejok het of valse getuienis afgelê het nie. Khumalo het egter die aansoek einde verlede jaar van die hand gewys en aangevoer dat vervolging moet voortgaan. Dlamini het in 2019 as minister bedank en is tans die president van die ANC se vroueliga en lid van die nasionale uitvoerende komitee (NUK). GLD | Ms Bathabile Dlamini, former Minister of Social Development has been found guilty on a charge of perjury. She pleaded not guilty to a charge of perjury and explained that if she gave false evidence at the Commission, she did so unknowingly. — NPASouthAfrica (@NPA_Prosecutes) March 9, 2022